作者：王沂孙
词牌/韵律：高阳台

paragraphs: 残雪庭阴，轻寒帘影，霏霏玉管春葭。
小帖金泥，不知春在谁家。
相思一夜窗前梦，奈个人、水隔天遮。
但凄然，满树幽香，满地横斜。
江南自是离愁苦，况游骢古道，归雁平沙。
怎得银笺，殷勤与说年华。
如今处处生芳草，纵凭高、不见天涯。
更消他，几度东风，几度飞花。

标签：宋词三百首